**Koronavírus**

 Začal sa pomaly šíriť v Číne. Vtedy mi ani nenapadlo, že môže ohroziť aj mňa. O čom vlastne hovorím? O víruse, ktorý na dlhý čas zmenil naše životy. O víruse s názvom COVID-19.

 Koronavírus je už v súčasnosti celosvetovou pandémiou. Keď som sa dopočula, že v Číne začínajú ľudia na tento vírus zomierať, priznám sa, začala som sa trochu obávať. Môže sa tento vírus dostať až do našej krajiny? Veď Čína uzavrela svoje hranice a vedci začali pracovať na vakcínach...

 Zistila som si, že sa šíri kvapôčkovou infekciou. Príznaky sú podobné chrípke. Ale je oveľa nebezpečnejší. Stále som sa však upokojovala tým, že je ešte ďaleko. Postupne sa však rozšíril do všetkých krajín Ázie a časom aj do Európy. Potom však koronavírus napadol aj krajiny hraničiace so Slovenskom. Začínalo to byť vážne. Pamätám si na ten deň, keď som otvorila mobil a zistila, že koronavírus je už aj na Slovensku... Postupne sa začali zatvárať obchody a školy.

 V dôsledku šírenia nákazy COVID-19 zomrelo po celom svete už niekoľko tisícok ľudí. Ľudia musia zostávať v domácej izolácii, neexistuje kultúrny ani spoločenský život. Svetová ekonomika je vo veľkom ohrození. Ľudia strácajú zamestnanie, ostávajú bez príjmu. Mnohí už nemajú ani na základné potraviny.

 Ochorenie COVID-19 má však aj svoje kladné stránky. Naša planéta a ovzdušie boli už píliš znečistené. Keďže sa obmedzila doprava aj priemyselná výroba, naša planéta je odrazu oveľa čistejšia. Ľudia konečne majú čas byť so svojimi rodinami. Celý svet sa akoby nachvíľu zastavil. Nikto sa nikam neponáhľa. Všetko má čas...

 Priznám sa, niekedy som túžila po tom, aby som nemusela ísť do školy a aby som mala aspoň týždeň voľna. Teraz, keď sa mi to splnilo, nie je to až také úžasné, ako som si to predstavovala.

Lucia Drábová, 9.A.